ระเบียบสำนักงานกองทุนสงเคราะห์การทำสวนยาง
ระเบียบสำนักงานกองทุนสงเคราะห์การทำสวนยาง
ว่าด้วยการดำเนินการจัดหาพัสดุ
ในรูปแบบการประมูลด้วยระบบอิเล็กทรอนิกส์
(e - Auction)
พ.ศ. ๒๕๔๖[๑]
 

โดยที่คณะกรรมการสงเคราะห์การทำสวนยางซึ่งเป็นผู้มีอำนาจในการวางข้อบังคับสำนักงานกองทุนสงเคราะห์การทำสวนยางว่าด้วยการพัสดุ
พ.ศ. ๒๕๓๖ และที่แก้ไขเพิ่มเติมได้มีมติเมื่อวันที่ ๔ มีนาคม ๒๕๔๖
อนุมัติให้ผู้อำนวยการสำนักงานกองทุนสงเคราะห์การทำสวนยางกำหนดระเบียบการประมูลด้วยระบบอิเล็กทรอนิกส์
(e - Auction) ให้สอดคล้องกับแนวทาง
ขั้นตอน และหลักเกณฑ์ในการจัดหาพัสดุในรูปแบบการประมูลด้วยระบบอิเล็กทรอนิกส์ (e - Auction)
ที่กระทรวงการคลังกำหนด

อาศัยอำนาจตามความในข้อ ๑๓ (๖)
ของข้อบังคับสำนักงานกองทุนสงเคราะห์การทำสวนยาง ว่าด้วยการพัสดุ พ.ศ. ๒๕๓๖
ซึ่งแก้ไขเพิ่มเติมโดยข้อบังคับกองทุนสงเคราะห์การทำสวนยาง ว่าด้วยการพัสดุ
(ฉบับที่ ๔) พ.ศ. ๒๕๔๖ ผู้อำนวยการสำนักงานกองทุนสงเคราะห์การทำสวนยางจึงวางระเบียบไว้
ดังต่อไปนี้

ข้อ ๑
ระเบียบนี้เรียกว่า ระเบียบสำนักงานกองทุนสงเคราะห์การทำสวนยาง ว่าด้วยการดำเนินการจัดหาพัสดุในรูปแบบการประมูลด้วยระบบอิเล็กทรอนิกส์
(e - Auction) พ.ศ. ๒๕๔๖

ข้อ ๒ ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓
ในระเบียบนี้
สำนักงาน หมายความว่า สำนักงานกองทุนสงเคราะห์การทำสวนยาง
ผู้อำนวยการ หมายความว่า
ผู้อำนวยการสำนักงานกองทุนสงเคราะห์การทำสวนยาง
รองผู้อำนวยการ หมายความว่า
รองผู้อำนวยการสำนักงานกองทุนสงเคราะห์การทำสวนยาง
ส่วนงาน หมายความว่า งานระดับฝ่ายหรือเทียบเท่า
หน่วยงาน หมายความว่า งานที่ต่ำกว่าฝ่ายหรือเทียบเท่าลงมา

ข้อ ๔
ประเภทพัสดุที่จัดหา
เป็นพัสดุประเภทครุภัณฑ์สำนักงาน วัสดุสิ้นเปลือง ครุภัณฑ์
คอมพิวเตอร์และอุปกรณ์ที่เกี่ยวเนื่อง เช่น เครื่องพิมพ์ ฯลฯ
การจ้างเหมาบริการทำความสะอาด และการรักษาความปลอดภัย

ข้อ ๕
วงเงินการจัดหาพัสดุ
มูลค่าของสินค้าหรือบริการที่จะดำเนินการจัดประมูลด้วยระบบอิเล็กทรอนิกส์ในแต่ละครั้งมีความเหมาะสมสอดคล้องกับต้นทุนการจัดประมูลด้วยระบบอิเล็กทรอนิกส์

ข้อ ๖ ผู้ให้บริการตลาดกลางอิเล็กทรอนิกส์ (e - MarketPlace Service Provider)
(๑)
คัดเลือกผู้ให้บริการตลาดกลางอิเล็กทรอนิกส์ที่มีคุณสมบัติครบถ้วนตามทะเบียนรายชื่อที่กระทรวงการคลังร่วมกับกระทรวงเทคโนโลยีสารสนเทศและการสื่อสารกำหนดและจัดทำบันทึกข้อตกลงกันไว้
(๒) อัตราค่าบริการของผู้ให้บริการตลาดกลางอิเล็กทรอนิกส์ให้พิจารณาจากอัตราค่าบริการในการให้บริการจัดประมูลด้วยระบบอิเล็กทรอนิกส์ตามความเหมาะสม

ข้อ ๗
ขั้นตอนการดำเนินการจัดหาพัสดุ ประกอบด้วย
(๑) การวางแผนการจัดหาพัสดุ
(๑.๑) รวบรวมความต้องการใช้พัสดุตามที่กำหนดไว้ในข้อ ๔
จากส่วนงานและหน่วยงาน ทั้งนี้
เพื่อให้มีวงเงินในการจัดหาพัสดุเป็นไปตามนัยข้อ ๕
(๑.๒) จัดทำรายงานสรุปเกี่ยวกับข้อมูลคุณลักษณะการใช้งาน
และผลการจัดหาพัสดุตามนัยข้อ ๔ ครั้งที่ผ่านมา เพื่อเสนอต่อผู้อำนวยการ
พิจารณาอนุมัติการจัดหาพัสดุโดยวิธีการประมูลด้วยระบบอิเล็กทรอนิกส์
พร้อมทั้งแต่งตั้งคณะกรรมการจัดหาโดยวิธีการประมูลด้วยระบบอิเล็กทรอนิกส์
(คณะกรรมการ e - Auction)
(๒) คณะกรรมการจัดหาโดยวิธีการประมูลด้วยระบบอิเล็กทรอนิกส์
(คณะกรรมการ e - Auction)
(๒.๑) องค์ประกอบคณะกรรมการ (e - Auction) ประกอบด้วย รองผู้อำนวยการ หรือผู้อำนวยการฝ่ายพัสดุและวัสดุสงเคราะห์
แล้วแต่กรณี เป็นประธานกรรมการ กรรมการอย่างน้อย ๒ คน ประกอบด้วย
ผู้แทนศูนย์สารสนเทศ
ผู้แทนจากส่วนงานที่ต้องการจัดหาพัสดุและให้หัวหน้ากองหรือหัวหน้าแผนกหรือผู้ที่ได้รับมอบหมายให้ปฏิบัติงานในสายงานที่เกี่ยวกับพัสดุ
เป็นกรรมการและเลขานุการ โดยแต่งตั้งผู้ช่วยเลขานุการได้ตามความจำเป็น ทั้งนี้
ในการปฏิบัติหน้าที่ของคณะกรรมการให้ถือปฏิบัติตามข้อบังคับสำนักงานกองทุนสงเคราะห์การทำสวนยาง
ว่าด้วยการพัสดุ พ.ศ. ๒๕๓๖ และที่แก้ไขเพิ่มเติม ข้อ ๒๙  ๓๐ โดยอนุโลม
(๒.๒) แจ้งรายละเอียดของพัสดุ
ปริมาณและวงเงินที่จะจัดหาโดยวิธีการประมูลด้วยระบบอิเล็กทรอนิกส์
ให้สำนักพัฒนามาตรฐานระบบพัสดุภาครัฐ กรมบัญชีกลาง กระทรวงการคลัง
เพื่อร่วมประสานงานในการจัดประมูลต่อไป
(๓) การประกาศเชิญชวนผู้ค้า
ให้คณะกรรมการ e  Auction จัดทำประกาศเชิญชวนผู้ค้าเข้าร่วมการประมูลผ่านทางเว็บไซต์ของศูนย์จัดซื้อจัดจ้างภาครัฐ
www.gprocurement.or.th และเว็บไซต์ของสำนักงาน
รวมทั้ง ช่องทางอื่น ๆ ตามความเหมาะสม โดยให้มีระยะเวลาการประกาศไม่น้อยกว่า ๗
วันทำการ ก่อนการรับเอกสารการประมูล
(๔) การรวบรวมรายชื่อผู้ค้า
ให้คณะกรรมการ e  Auction รวบรวมรายชื่อผู้ค้าจากผู้ให้บริการตลาดกลางอิเล็กทรอนิกส์ และผู้ขายอื่น ๆ
ที่แสดงความจำนงเข้าร่วมการประมูลกับคณะกรรมการ e  Auction
(๕)
การคัดเลือกผู้ค้า
ให้คณะกรรมการ
e  Auction ดำเนินการ ดังนี้
(๕.๑)
กำหนดมาตรฐานทางเทคนิคขั้นต่ำของผู้ค้า (Prequalification)
เพื่อใช้เป็นหลักเกณฑ์คัดเลือกผู้ค้าที่มีความสามารถในการให้บริการจัดหาพัสดุตามที่กำหนด
(๕.๒)
กำหนดวิธีการคัดเลือกผู้ค้า และรายละเอียดของเอกสารทางด้านเทคนิค
(๕.๓)
จำนวนผู้ค้าที่ผ่านการคัดเลือกทางเทคนิคจะต้องมีจำนวนไม่น้อยกว่า ๓ ราย มิฉะนั้น
จะต้องจัดทำรายงานสรุปเสนอผู้อำนวยการเพื่อพิจารณาดำเนินการจัดประมูลใหม่
(๕.๔)
ประกาศรายชื่อผู้ค้าที่มีมาตรฐานทางเทคนิคขั้นต่ำผ่านทางเว็บไซต์ศูนย์จัดซื้อจัดจ้างภาครัฐและของส่วนราชการ
(๕.๕)
กำหนดวัน เวลาและสถานที่ พร้อมทั้งเงื่อนไขการประมูล ได้แก่ วงเงินการจัดหา ระยะเวลาประมูล
ช่วงราคาประมูลขั้นต่ำ และช่วงเวลาประมูลสุดท้ายก่อนปิดการประมูล เป็นต้น
(๕.๖)
ให้มีการจัดประชุมชี้แจงเกี่ยวกับคุณสมบัติของพัสดุที่จะจัดหาและรายละเอียดการประมูลพร้อมทั้งเงื่อนไขแก่ผู้ค้า
(๕.๗) ให้แจ้งผู้ให้บริการตลาดกลางอิเล็กทรอนิกส์ดำเนินการ
ดังนี้
(๕.๗.๑) อบรมวิธีการประมูลด้วยระบบอิเล็กทรอนิกส์
ให้แก่ผู้ค้าที่ผ่านการคัดเลือกทางเทคนิค
(๕.๗.๒) มอบ User ID และ Password ให้แก่ผู้ค้า
(๕.๗.๓)
ผู้ค้าลงนามในข้อตกลงในการประมูลร่วมกับสำนักงานและผู้ให้บริการตลาดกลางอิเล็กทรอนิกส์
(๕.๗.๔) สำนักงานและผู้ค้าทดสอบการใช้ระบบประมูล
(๕.๘)
ให้ผู้ให้บริการตลาดกลางอิเล็กทรอนิกส์จัดประมูลตามวัน เวลา และสถานที่ที่กำหนด
(๖)
การประกาศผลผู้ชนะประมูล
ให้คณะกรรมการ
e  Auction
สรุปผลการประมูลเสนอผู้อำนวยการพร้อมกับรายงานผลให้สำนักพัฒนามาตรฐานระบบพัสดุภาครัฐ
กรมบัญชีกลาง กระทรวงการคลังทราบเพื่อประกาศในเว็บไซต์ www.gprocurement.or.th
(๗)
การจัดทำสัญญา
ให้สำนักงานดำเนินการตามนัยข้อบังคับสำนักงานกองทุนสงเคราะห์การทำสวนยาง
ว่าด้วยการพัสดุ พ.ศ. ๒๕๓๖ และที่แก้ไขเพิ่มเติม
(๘)
การตรวจรับพัสดุ
ให้สำนักงานดำเนินการตามนัยข้อบังคับสำนักงานกองทุนสงเคราะห์การทำสวนยาง
ว่าด้วยการพัสดุ พ.ศ. ๒๕๓๖ และที่แก้ไขเพิ่มเติม


ประกาศ ณ วันที่ ๔ มิถุนายน พ.ศ. ๒๕๔๖
ผ่องเพ็ญ สัมมาพันธ์
ผู้อำนวยการ สำนักงานกองทุนสงเคราะห์การทำสวนยาง
[เอกสารแนบท้าย]

๑. ตัวอย่าง ประกาศ ......... เรื่อง ประมูลซื้อด้วยระบบอิเล็กทรอนิกส์
๒. ตัวอย่าง เอกสารประมูลซื้อด้วยระบบอิเล็กทรอนิกส์ เลขที่
......... การซื้อ .........
(ระบุประเภท/ชนิดของพัสดุที่ซื้อ) ......... ตามประกาศ .........
(ระบุชื่อส่วนราชการที่ออกประกาศ) .........ลงวันที่ .........
๓. แบบใบยื่นข้อเสนอการประมูลซื้อด้วยระบบอิเล็กทรอนิกส์
๔. บัญชีเอกสารส่วนที่ ๑
๕. บัญชีเอกสารส่วนที่ ๒
๖. บทนิยาม

(ดูข้อมูลจากภาพกฎหมาย)








สุกัญญา/ผู้จัดทำ
๒๗ มกราคม ๒๕๔๙

จุฑามาศ/ปรับปรุง
๖ กรกฎาคม ๒๕๕๘






[๑] ราชกิจจานุเบกษา เล่ม ๑๒๐/ตอนพิเศษ ๘๑ ง/หน้า ๘๘/๒๘ กรกฎาคม ๒๕๔๖